મહેસાણાના ધોરણ 10 નાપાસ થયેલા હેકરે રાજકોટના યુવકનું FB અને ઈંસ્ટાગ્રામ હેક કરીને તેની કેટલીક પોસ્ટ ડિલીટ કરીને તેનો પ્રોફાઈલ ફોટો ચેન્જ કરી નાખ્યો હતો. જેના કારણે રાજકોટના યુવકે પોલીસ ફરિયાદ નોંધાવી હતી. જે અંગે રાજકોટ પોલીસે મહેસાણાના ઇસમની ધરપકડ કરીને ધોરણસરની કાર્યવાહી હાથ ધરી છે. આ અંગે પ્રાપ્ત વિગતો મુજબ રાજકોટના રહેવાસી એવા જયપાલસિંહ મુળરાજસિંહ રાણા નામના યુવકે રાજકોટના પ્રદ્યુમનનગર પોલીસ સ્ટેશનમાં ફરિયાદ નોંધાવી હતી. આ ફરિયાદના તેમણે જણાવ્યું હતું કે, પોતાનું ફેસબુક (FB) અને ઈંસ્ટાગ્રામ એકાઉન્ટને કોઈ અજાણ્યા શખ્સ દ્વારા હેક કરી લેવામાં આવ્યું છે અને તેમાંથી તેમની ઘણી બધી પોસ્ટને ડિલીટ કરી નાખવામાં આવી છે. તેમજ તેમના એકાઉન્ટનો પ્રોફાઇલ ફોટો બદલી નાખવામાં આવ્યો છે. આ ફરિયાદના આધારે રાજકોટ પોલીસના સાયબર ક્રાઈમ બ્રાંચ દ્વારા તપાસ હાથ ધરવામાં આવી હતી. આ તપાસમાં સાયબર ક્રાઈમ બ્રાંચની ટીમને સગડ મળ્યા હતા. જેમાં આ કૃત્ય મહેસાણાના એક ઈસમ દ્વારા કરવામાં આવ્યું છે. જેના આધારે રાજકોટ સાયબર ક્રાઈમ બ્રાંચની ટીમે મહેસાણાના ખાભર ગામમાંથી આરોપી ઈસમને પકડી પાડ્યો હતો. #rajkot #gujarat